Sur Editur, It-Tlieta 7 ta' Ġunju mort nara membru tal-familja l-isptar.Ħdejn il-ħeliport hemm miktub li tista' tipparkja jekk sejjer f'sala li qiegħda fl-isfar, fl-aħdar jew fil-blu, din it-tabella xejn mhi ċara għax apparentament irid ikollok xi permess li twaħħlu mal-wind screen tal-karozza, però l-iktar li qed nikteb din l-ittra huwa biex il-pubbliku jkun jaf li f'Mater Dei fil-car park biss tista' tipparkja għax il-karozza tiegħi ġiet clamped u l-proċedura biex tħallas ħalli jneħħulek il-clamping hija bla raġuni, jew aħjar bla ħsieb. Wara li ħriġt mill-isptar fis-2.00pm, sibt il-karozza b'nota fuqha tgħid li rrid inċempel lill-kumpanija privata li għamluli l-clamping fuq il-karozza. Ċempilt u qaluli li rrid nitla' l-għassa nagħmel rapport u wara mmur għand din il-kumpanija biex inħallas multa ta' €34.94. Madankollu, ma nistax nifhem kif xi ħadd li m'għandux karozza għax hija clamped u m'għandux min iwasslu jista' jmur l-għassa. Hija bla raġuni jekk jippretendu li n-nies li marru jaraw lil qrabathom l-isptar jagħmlu dan permezz tat-trasport pubbliku! Hekk kif jien bqajt ninsisti li t-tabella mhix ċara u li jiena m'iniex f'pożizzjoni li nagħmel dan, jiġifieri wara l-ħames telefonata, nara tliet securities ġejjin b'karozza tal-elettriku. Dawn l-impjegati tal-kumpanija privata ma qalgħulix il-clamping, imma qagħdu f'ġenb tal-car park.Wara ftit minuti ġie pulizija u huma tfaċċaw ukoll. Il-pulizija, li kien ta' ħafna għajnuna u minn hawn nixtieq nirringrazzjah, ukoll qalli li jaħsibha bħali dwar din it-tabella. Jien qed nikteb ukoll lill-isptar Mater Dei b'ittra reġistrata biex din it-tabella tiġi rranġata u tkun aktar ċara għax din ma taqax taħt ir-responsabbiltà ta' Transport Malta. Wara li ħallast il-multa, il-clamping ġie maqlugħ. Madankollu, biex tieħu rċevuta trid titla' l-uffiċċju u, peress li jien ma kellix tort, irrifjutajt li nagħmel dan għalhekk ġabuli l-irċevuta hemmhekk. Jien tkellimt, però din il-proċedura mhi vijabbli għal ħadd u, wara li bgħatt ittra reġistrata lill-kumpanija privata, jiena qed nistenna rifużjoni ta' €34.94 fil-kont bankarju tiegħi. Charlene Muscat, Bl-email